文書再報六月朔日食
作者：方一夔
朝代：宋

paragraphs: 憶昔雨洗冬甲子，春來飛雪徧千里。
老農雪讖古相傳，一番春雪一番水。
今年麥熟雲成堆，并刀收斂疑寇來。
自從入梅不見雨，田間熱氣飛黄埃。
清臺奏下郵傳急，月蝕九分日蝕七。
昨宵搥鼓閙如雷，素娥憑怒面漆黑。
太陽室家怒相囓，東西不肯還宮闕。
天公不肯目偏盲，又傳日蝕林鍾月。
一箋夜拜東皇公，休作怪變驚兒童。
願分陰陽作平等，五日一雨十日風。